Βίλχελμ Μύλερ

Ο Γιόχαν Λούντβιχ Βίλχελμ Μύλερ (, 7 Οκτωβρίου 1794 - 1 Οκτωβρίου 1827) ήταν Γερμανός Ρομαντικός ποιητής και συγγραφέας, ένθερμος Φιλέλληνας και ψυχή του γερμανικού φιλελληνικού κινήματος. Είναι ιδιαίτερα γνωστός ως συγγραφέας των ποιητικών κύκλων Η ωραία μυλωνού (1821) και Το χειμωνιάτικο ταξίδι (1823), τα οποία μελοποίησε αργότερα ο Φραντς Σούμπερτ. 

 Βιογραφικά στοιχεία 
Ο Βίλχελμ Μύλερ γεννήθηκε στις 7 Οκτωβρίου 1794 στο Ντέσαου. Δεδομένου ότι τα άλλα πέντε αδέρφια του πέθαναν νωρίς, ανατράφηκε με ιδιαίτερη προσοχή. Έχασε και τη μητέρα του όταν ήταν 11 ετών. Από το 1812 φοίτησε στο πανεπιστήμιο του Βερολίνου για φιλολογικές και ιστορικές σπουδές. Το 1813 διέκοψε τις σπουδές του για περίπου ένα χρόνο και κατατάχθηκε ως εθελοντής στον Πρωσικό στρατό στην εξέγερση κατά του Ναπολέοντα. Συμμετείχε μεταξύ άλλων στη μάχη του Λύτσεν και στη μάχη του Μπάουτσεν. Μετά την επιστροφή του, εντάχθηκε στην «Εταιρία του Βερολίνου για τη Γερμανική Γλώσσα». Τα πρώτα του ποιητικά έργα εμφανίστηκαν το 1815. Από το 1816 σύχναζε στα λογοτεχνικά σαλόνια του Βερολίνου και εκεί γνώρισε, μεταξύ άλλων, τους Ρομαντικούς συγγραφείς Γκούσταβ Σβαμπ, Άχιμ φον Άρνιμ, Κλέμενς Μπρεντάνο, Λούντβιχ Τηκ και τον συνθέτη Λούντβιχ Μπέργκερ.

Μετά την ολοκλήρωση των σπουδών του το 1817, πήγε σε ένα επιστημονικό ταξίδι για λογαριασμό της Ακαδημίας του Βερολίνου μαζί με τον βαρόνο Σεμπάστιαν Άλμπερτ φον Σακ, που υποτίθεται ότι θα οδηγούσε μέσω Ιταλίας και Ελλάδας στην Αίγυπτο. Ωστόσο, λόγω των συνθηκών, οι δρόμοι τους χώρισαν στη Ρώμη. Στα τέλη του φθινοπώρου του 1818, ο Μύλλερ επέστρεψε στο Ντέσαου, όπου άρχισε να εργάζεται ως καθηγητής Λατινικών και Ελληνικών στο Λύκειο και παράλληλα ως βοηθός στη δουκική βιβλιοθήκη, πριν του δοθεί η θέση του επικεφαλής της βιβλιοθήκης το επόμενο έτος.

Το 1821, παντρεύτηκε την κόρη του τότε κυβερνητικού συμβούλου του Ντέσαου με την οποία απέκτησαν δύο παιδιά, ο γιος τους ήταν ο γλωσσολόγος Φρίντριχ Μαξ Μύλερ. Αφού διορίστηκε δικαστικός σύμβουλος το 1824, η δουκική βιβλιοθήκη έγινε το επιστημονικό κέντρο στο Άνχαλτ. Ως αποτέλεσμα μιας λοίμωξης από κοκκύτη, πήγε πολλές φορές σε ταξίδια για την υγεία του από το 1826 και μετά. Η κατάστασή του επιδεινώνονταν σταθερά και πέθανε από καρδιακή προσβολή στις 30 Σεπτεμβρίου 1827 στο Ντέσαου, σε ηλικία μόλις 32 ετών. 

 Λογοτεχνικό έργο 
Η φήμη του Βίλχελμ Μύλερ εδραιώθηκε με το έργο του Ποιήματα από τα μεταθανάτια χαρτιά ενός περιοδεύοντος σαλπιγκτή (Gedichte aus den hinterlassenen Papieren eines reisenden Waldhornisten, 2 τομ., 1821-24), λαϊκοί στίχοι που επιχειρούν να αναδείξουν το συναίσθημα και διακρίνονται για το κέφι, τη φρεσκάδα, την πλαστικότητα των εικόνων και τη μελωδία της γλώσσας. Σημαντικό έργο του είναι η συλλογή Τραγούδια των Ελλήνων (Lieder der Griechen, 1821–24), μια συλλογή που πέτυχε να προκαλέσει τη γερμανική συμπάθεια για την Ελληνική επανάσταση. Ξεσήκωσε κύματα ενθουσιασμού στην κοινωνία που αναζητούσε τη δική της αντίσταση στους διωγμούς και τον αυταρχισμό του Κλέμενς φον Μέττερνιχ και που στην περίπτωση της ελληνικής εξέγερσης αναγνώρισαν το πρότυπο του δίκαιου αγώνα για ελευθερία. Τον ονόμασαν «Έλληνας Μύλερ», αν και δεν επισκέφτηκε ποτέ την Ελλάδα.

Ohne die Freiheit, was wärest du Hellas? Χωρίς Ελευθερία, τι θα ήσουν Ελλάδα;

Ohne dich, Hellas, was wäre die Welt? Χωρίς εσένα, Ελλάδα, τι θα ήταν ο κόσμος;

Τα έργα του ως μεταφραστή περιλαμβάνουν τη συλλογή Νεοελληνικά δημοτικά τραγούδια (Neugriechische Volkslieder, 2 τομ. 1825) και μια μετάφραση του έργου του Κρίστοφερ Μάρλοου Η τραγική ιστορία του δόκτορος Φάουστους. Έγραψε επίσης τα Λυρικά τραγούδια και επιγραμματικοί περίπατοι (Lyrische Reisen und epigrammatische Spaziergänge,1827) και το Ομηρική Προπαρασκευαστική Σχολή (Homerische Vorschule,1824), μια εισαγωγή στον Όμηρο.

 Μεταφράσεις στα ελληνικά 

 Το χειμωνιάτικο ταξίδι, μτφ. Διονύσης Καψάλης, εκδ. Άγρα, 2016 
 Βίλχελμ Μύλλερ. Εκλογή από το ποιητικό και πεζογραφικό έργο, μτφ. Ε. Βίσκα, Π. Καλογερά, Φ. Καρκαλιά, Ε. Κορώνη, Α. Λυσικάτου, Σ. Σταμπουλού, Λ. Φιλοπούλου. Επιμ. Α. Αντωνοπούλου, Σ. Σταμπουλού, εκδ. ΙΔΡΥΜΑ ΤΑΚΗΣ ΣΙΝΟΠΟΥΛΟΣ, 2024.

 Παραπομπές 

Κατηγορία:Γερμανοί ποιητές
Κατηγορία:Γερμανοί συγγραφείς
Κατηγορία:Γερμανοί φιλέλληνες
Κατηγορία:Ρομαντισμός